- Det burde jo ikke være raketvidenskab at have tiltrækkelige prøver til, at folk kan komme op og få sig et kørekort. Det burde være relativt lavpraktisk, sagde Rasmus Prehn (S), formand for Folketingets transportudvalg, da han onsdag var i samråd med en række vrede kørelærere på Christiansborg. Alligevel oplever køreskolelærer massive problemer med at kunne booke køreprøver nok til både deres egen og deres elevers store frustration. For det gør, at der bruges mange penge på at tage ekstra køretimer - indtil de kan komme til prøve. En problemstilling, Kenneth Christensen, der er kørelærer ved Henriks Køreskole i Aalborg, kender til hudløshed. - De fleste elever kommer til at vente en måned til halvanden, før de kan få en køreprøve, siger han. - Det er jo rigtig, rigtig ærgerligt. Jeg synes også, vi er nødt til at gøre det bedre, lyder det fra Rasmus Prehn (S), formand for Folketingets transportudvalg. - Vi kan se, at skiftende ministre har haft viljen til at ændre det, men det har alligevel ikke hjulpet noget. Så noget tyder på, at det er lidt sværere end som så. - Det skal bare løses det her. Vi må presse på, vi kan ikke være andet bekendt. - Negligerer, at vi har problemer Efter samrådet sad flere kørelærere dog skuffede tilbage. Én af dem var Jeanett Orbé, der driver Unik Køreskole. Hun står op klokken to om natten for at booke køreprøver . - Jeg må erkende, at jeg går herfra skuffet. Jeg ved ikke, hvad jeg havde forventet, men mon ikke jeg havde forventet, at vi ville blive lyttet på, nu vi havde fyldt hele salen op. - Han startede ud med at komme med alle statistikkerne fra Færdselsstyrelsen. Der er ingen tvivl om, at det var varmt luft, der kom ud i dag. - Han starter jo nærmest med at negligere, at vi har problemer, siger kørelæreren. Kan man ikke sige, at hvis han har statistikker og som minister skal bygge på den styrelse, der rådgiver ham, så er det vel meget forståelig? - Ved deres sidste møde faldt deres egne statistikker sammen. Vi kan ikke bruge statistikker til noget. Der skal til hver en tid være en køreprøve til vores elever, siger hun og fortsætter: - For mig er det katastrofalt at lytte til. Man sidder jo og gerne vil markere og sige noget, men det får man ikke mulighed for. To køreprøve til 25 elever - hvis man er heldig - Vi sidder ikke og kan booke en køreprøve. Husk på, vi sidder der én gang i ugen, fortæller Jeanett Orbé, hvis tålmodighed er opbrugt. - Der skal vi sidde og være så lynhurtige med galopperende hjerte og trykke for at få den her ene køreprøve. Er vi meget heldige, så får vi to, men i langt de fleste tilfælde så får vi nul. - Når du så sidder uge efter uge og stadig får nul eller kun én enkelt køreprøve, men du har 25 elever på dit hold, så har vi problemer med forældre, der ringer og siger; "du er en dårlig kørelærer. Min datter skal da også have et kørekort".

Referat:
Køreskolelærere var onsdag mødt op på Christiansborg. De og deres elever venter månedsvis på prøver og kalder nu på handling. Men det var ikke deres sag, der blev talt, lyder kritikken.